khistorydata/jeongjo-sjw-relations huggingface dataset:
정조 19년
李晩秀以禮曹言啓曰咸興本宮告由祭定陵攝行酌獻禮吉日令日官李廷馥推擇則告由祭來二月十一日酌獻禮同月十三日爲吉云以此日知委擧行而本宮春節祭在於同月十八日依定式今此大臣下去爲獻官使之一體將事何如傳曰允
정조 19년
李晩秀以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而此後看護等節着實擧行事申飭之意敢啓傳曰知道
정조 19년
乙卯正月二十四日辰時上御明政門春到記儒生試取入侍時行都承旨沈煥之行左承旨李晩秀行右承旨洪仁浩左副承旨李相璜右副承旨兪漢寧同副承旨吳泰賢假注書趙台榮吳泰曾記注官白慶楷金良倜檢校直提學徐有防檢校直閣徐榮輔檢校待敎徐有榘以次侍立上具翼善冠衮龍袍乘輿出交泰門永淸門詣明政門降輿陞座上曰讀券官蔡領府事代金判府事爲之黃昇源代工曹判書李時秀爲之出榻敎引儀唱讀券官行判中樞府事金憙兵曹判書金載瓚工曹判書李時秀對讀官行副司直南公轍任希存副司果韓用鐸洪秀晩入就位行四拜禮訖上曰懸題紙入之時秀持懸題紙進前上命書賦題揭之仍命書榻敎曰大司成李家煥從重推考上曰承旨一人留在試券捧入上降座乘輿由永淸門交泰門還內諸臣以次退出
정조 19년
乙卯正月二十四日午時上御便殿春到記儒生殿講入侍時行都承旨沈煥之行左承旨李晩秀行右承旨洪仁浩左副承旨李相璜右副承旨兪漢寧同副承旨吳泰賢假注書趙台榮吳泰曾記注官白慶楷金良倜檢校直提學徐有防檢校直閣南公轍考官行判中樞府事金憙行戶曹判書沈頤之行大司成李家煥參考官行副司直徐配修任希存副司果安廷善奉常正柳師模以次侍立上曰別雲劍外堂上堂下侍衛皆退去憙曰朝寒臨殿聖體若何上曰一樣矣上曰水原留守入侍出榻敎賤臣承命出傳與水原留守趙心泰偕入進前上曰園幸將於閏二月間擇吉而水原事皆能就緖乎心泰曰事皆粗備別無未及時之慮而凡係應行之節皆當從便稟定次次擧行矣上曰卿旣登筵隨事稟定可也心泰曰本府文武科設行事自禮曹已爲定奪行會矣四邑儒生及武擧子錄名考籍等事一依庚戌年例自各其邑爲之之意往復道臣擧行何如上曰依爲之出擧條心泰曰本府文武科赴試儒生及武擧子考籍錄名等節與道臣往復擧行之意纔已定奪而武初試前期設場然後似無窘速之患故敢此仰達矣上曰武科初試來月初旬前各日令該曹擇吉草記可也出擧條心泰曰日字雖未推擇園幸今旣命下外營步軍當依節目延候於境上矣昨年則以三哨磨鍊故外墻環衛等節未免苟簡今番則以五哨圑束待令而依昨年例以先廂隨駕何如上曰依爲之出擧條心泰曰步軍隨駕哨數今已定奪矣親軍衛及別軍官昨年則以揀選之屬耳只令札駐於府內洞口而今則馬政略就彀律親軍衛屬之先驅馬隊別軍官作爲外使攔後何如上曰依爲之出擧條心泰曰馬步軍隨駕今已定奪蒙允而軍兵去就關係不輕依京軍門軍數單子例以別單臨時修啓何如上曰依爲之出擧條心泰曰境內斥堠伏兵以隨駕餘軍磨鍊出用何如上曰隨駕哨內出用可也出擧條心泰曰內營鄕軍每於園幸時領待於津頭而或二哨一哨臨時稟旨矣今番以幾哨磨鍊乎上曰今番則入番一哨外二哨出用可也出擧條心泰曰城役雖云未畢南北門樓今旣新建平地城堞亦已完就大駕詣本府時城丁軍之城堞上擺列迎接等節當依例擧行而城操夜操旣在大駕詣府後第四日若令自初日聚待則多日留滯在所軫念只於詣府日聚會邑底及附近面里所在軍若干名北城上延接擧行而旗幟之如門角旗及垜長旗各城將領從信地排揷等候正操時則前一日聚待何如上曰依爲之入府日則只城內及城外數里內所居者出用可也出擧條上命開講應講儒生以次進講仁浩曰應講儒生文義未及發問而徑先收牲事甚未安當該注書推考何如上曰依爲之出擧條幼學宋應圭尹德隣白致樂三人俱爲最高牲上命更較宋應奎居首上命退諸臣以次退出
정조 19년
乙卯正月二十四日申時上御便殿科次入侍時右副承旨兪漢寧假注書吳泰曾記注官白慶楷金良倜讀券官行判中樞府事金憙兵曹判書金載瓚工曹判書李時秀對讀官行副司直南公轍任希存副司果韓用鐸洪秀晩以次進伏訖上曰日已晩矣試券亦不少試官一一分考可也憙等持試券進前分考訖上命拆榜仍命書傳敎曰春到記殿講居首幼學宋應圭製述居首進士尹涵竝直赴殿試比較通幼學尹德隣白致樂草三下生員任壽益竝直赴會試上曰對讀官洪秀晩推考出榻敎上曰明日人日製時內閣提學藝文提學待開門牌招同參考試出榻敎上命書榻敎曰今日入格需生與明日入格儒生皆令再明日待令載瓚曰華城武科初試以來月旬前推擇事命下矣今番則華城廣州果川三邑外衿川儒生旣命許赴武士則何以爲之乎及今稟定然後可以擧行故敢此仰達矣上曰一體許赴可也出擧條載瓚曰庚戌年則武科初試試官以本府府使及廣州府尹爲之而參試官則以訓鍊正畿內察訪差下而爲之矣今番亦依此擧行乎上曰今番則旣有判官令判官參試可也出擧條載瓚曰庚戌年則初試額數一從其入格試取矣今番則何以爲之乎上曰依爲之出擧條仍命退諸臣以次退出
정조 19년
行都承旨趙尙鎭坐行左承旨李晩秀坐行右承旨李益運坐左副承旨兪漢寧坐直右副承旨李肇源坐直同副承旨丁若鏞坐注書鄭文始病一員未差假注書趙台榮仕吳泰曾仕直事變假注書李允謙仕
정조 19년
兪漢寧啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 19년
兪漢寧啓曰二十五日朝參臨時更稟事命下矣何以爲之敢稟傳曰明日爲之
정조 19년
丁若鏞啓曰大司憲執義掌令一員持平二員未差掌令李心傳呈辭監察茶時之意敢啓傳曰知道
정조 19년
兪漢寧啓曰吏曹判書徐鼎修連違召命已至多日前後飭敎何等截嚴而屢度催促終不承膺莫重命牌尙無去來揆以事體萬萬未安從重推考參判黃昇源牌不進推考傳旨今方捧入而開政命下之後不卽擧行亦步未安更爲牌招何如傳曰出場無期是豈分義之所敢出乎從重推考與參判更卽牌招
정조 19년
傳于李晩秀曰左承旨持此御題與弘文提學偕往泮宮試取以來
정조 19년
傳于李肇源曰右副承旨入侍
정조 19년
傳于丁若鏞曰入門數過半萬人日製試官三提學泮堂二人今日內勢難分考出榜檢校直提學金載瓚聞已仕進與檢校直閣李晩秀讀券官加差
정조 19년
李晩秀啓曰臣與弘文提學偕進泮宮人日製儒生試券二千一百七十張捧入之意敢啓傳曰知道
정조 19년
副校理前望單子入之高宅謙落點
정조 19년
傳于兪漢寧曰吏判批下與參判卽爲牌招斯速開政判堂則仍令先爲入侍牌去來各別嚴飭
정조 19년
有政吏批判書未差參判黃昇源進參議未差同副承旨丁若鏞進洪明浩爲大司憲徐配修爲大司諫崔獻重爲執義高宅謙爲司諫洪受浩爲掌令李鼎秉李瑞朝爲持平申爲獻納林景鎭沈鎜爲正言金銑爲校理洪秀晩爲修撰金履翼爲工曹參判權裕爲兵曹參議任希存爲兵曹參知沈頤之爲判義禁李時秀爲知義禁洪仁浩李太亨爲同義禁分內醫提調趙瑍李聖圭尹師國以上減下承文著作單李𡎘
정조 19년
兪漢寧以兵曹言啓曰前忠淸兵使洪仁默遞付京職事命下矣時無相當窠依例付軍職之意敢啓傳曰知道
정조 19년
兵批判書金載瓚病參判柳誼進參議權裕參知任希存未肅拜左副承旨兪漢寧進副護軍洪仁默柳雲羽副司直金履禧丁若鏞金啓洛李羽晉李文會尹長烈徐有成閔昌爀金載翼朴宗甲洪義浩宋民載沈樂洙尹序東李貞運李重蓮副司果尹行直徐有鍊洪樂敏竝單付
정조 19년
吏批再政朴吉源爲校理李龜雲鄭履綏爲副校理韓光植爲修撰李貞運爲副修撰
정조 19년
吏批三政李在學爲大司憲徐邁修爲大司諫尹序東爲司諫
정조 19년
兪漢寧啓曰新除授同義禁洪仁浩時無職名令該曹口傳付軍職何如傳曰允
정조 19년
兵曹口傳政事副司直單洪仁浩副司果單徐有榘
정조 19년
傳于兪漢寧曰夜漏已深所謂擬望者非在外則違牌者流致煩酬應極爲駭然當該銓官遞差
정조 19년
以正言林景鎭副校理高宅謙鄭履綏修撰洪秀晩韓光植副修撰李貞運牌不進罷職傳旨傳于兪漢寧曰竝許遞持平李鼎秉李瑞朝俱是應在外亦爲許遞前望單子入之待下批待開門牌招未署經臺諫使之署前行公
정조 19년
三司前望單子入之正言李重蓮持平李允行洪秀晩副校理尹魯東鄭來百修撰徐有聞韓致應副修撰李羲甲落點
정조 19년
承旨前望單子入之李益運李肇源落點
정조 19년
傳于李肇源曰都承旨許遞前望單子入之待下批牌招察任
정조 19년
承旨前望單子入之趙尙鎭丁若鏞落點
정조 19년
兵曹口傳政事副司直單沈煥之
정조 19년
傳于兪漢寧曰明日出宮門路以協陽門爲之
정조 19년
備忘記忠淸兵使徐鼎修下直長弓一張長箭一部賜給
정조 19년
李益運以賑恤廳言啓曰中部金萬年契任掌林興成今月二十三日本洞路傍得三歲遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
兪漢寧以兵曹言啓曰水原廣州果川衿川四邑武士武科初試令日官推擇則來二月初三日初十日俱吉云以何日定行乎敢稟傳曰初三日爲之卽爲分付京畿監司水原留守處可也
정조 19년
負罪臣徐鼎修疏曰伏以爲人臣而遭此罔測之言旣不能剚腹自明又不能沬血致討一日二日帖在地上臣亦可謂冥且頑矣卽此一事宜伏斧鑕顧何敢以恒人自處生心於籲天訴冤之計而雖於隔死如紙之中一段衷赤消鑠不得今若不一言而死則臣之自已汚衊固不足恤將何以使一世耳目曉然知彼賊厚誣我聖上滓穢我太淸之窮凶情節耶噫嘻痛矣亂臣賊子何代則無而以千古所未有之遭逢作千古所未有之變怪求之往牒豈有如東浚者耶萬惡所萃千人所指問於搢紳而搢紳皆當言之矣詢諸輿儓而輿儓皆當言之矣又況權裕之疏一出而情迹畢露義理昭揭臣只當與之同聲請討而已今何敢挺身覶縷於席藁竢罪之中乎不顧國體不恤事例必陳乃已者豈以臣名在疏中而急於自鳴而然哉一則卞聖誣也二則卞聖誣也斷斷此心可質彼蒼臣請冒萬死洞言之噫臣與彼賊言議不同聲氣逈殊粵自己庚之間始在院閣之列揆以人情天理意謂一半分向國圖報出尋常寵渥矣徐觀其發言行事則駸駸有背馳之漸自淺入深積小成大一片精神巧注於暗擅威福而聖明在上莫或敢售則於是乎奸謀日滋祕計層出事事而欺瞞言言而竊弄至曰自在簪筆偏受上知籠絡一世之觀瞻鉗制萬夫之口舌竟至於莫敢誰何則始乃略無顧忌惟意所欲朱批之官人隱然掠美曰吾與有力靑冥之飾威從而藉賣曰吾所仰贊黜陟與奪之際疑亂誑惑假已然於未然幻不聞而如聞上自朝廷下至閭巷帖耳重足靡所容措若夫經營少涉於違咈意慾莫遂於淸膴則肆發怨懟而乃反做出罪斥者必生奬用者必死之說必欲使紆靑拖紫之類不知榮貴各懷疑懼惟渠言之是聽是隨甚至於懲討大論卽天經地義之所不容已者而變幻事實無所不至逆如善復輩王討攸行而乃歸之於官爵太高聖心不怡凶如時偉等鐵案已成而乃歸之於威勢所歸聖心見忤凡所以漫漶義理疑亂人心者殆千萬方而一二大臣之最被寵禮曲加生成何莫非上天之造化乃反曰朝家之疑而欲除專由於好言議養名望云云至於近侍之推赤乃千古盛際而反稱蹙頞衣章之尙靑卽四聖成憲而肆發凶言親知餽問朝廷之厚風而欲掩八方輻湊之賄則曰以上聞則厭惡交際往還聖上之所勸勉而欲掩私黨綢繆之迹則曰以上聞則惎間奇奇怪怪形形色色矯誣罔測之說視若茶飯噫巨奸大慝之公肆專擅恣行胸臆從古何限而其事則易知其罪則易著人皆得以討之若其獍腸內包虺毒潛吹譸張於暗中煽惑於白地使日月之光翳而不章天地之德閼而莫宣民志轉而靡定國勢從以日下者泝考千古史冊卽東浚一賊而已也臣職忝近密頻登筵席凡於政令做措耳目之所覩記不啻慣熟恒切欽誦而及其出而聽之則件件節節判然相反臣毛骨俱悚心膽皆顫晝則忘飱夜則繞壁先效古人斷腕之義繼以一再陳達於前席矣夫以至明之鑑孔昭之天不待臣言畢燭鬼蜮情狀然猶每以感化二字諄諄爲敎而其奈豺性自在梟音莫悛及至臘初筵席而魑魅莫逃於淵鑑手脚自露肝肚盡綻渠不但自知爲几上肉耳如臣等傍觀者無不憤痛欲死臣卽是螻蟻之賤也一身遭罹非特餘事之餘事天地父母臨照慈覆前後批敎昭晣備至則今臣此言非出於暴衷懇而卞聖誣之是急也非出於伸廉防而明義理之是先也仁人君子亦庶幾哀其心而恕其僭玆敢竊付獄中上書之義泣血仰陳於黈纊之下若使聖誣因此而夬卞義理因此而益明則臣雖卽日就死其將含笑入地矣惟聖明垂察焉臣無任云云答曰省疏具悉卿之此疏竊附古人獄中自鳴之義云而自鳴非自鳴卽卞明其世道人心所以然之事實顚末者此疏一出卿可有辭況筵間自劾之擧又在於與彼面對之時在卿毫無愧怍之端豈可一味深引乎斯速入來開政
정조 19년
乙卯正月二十五日午時上御便殿人日製科次入侍時右副承旨兪漢寧假注書吳泰曾記注官白慶楷金良倜檢校待敎徐有榘讀券官同成均徐有防弘文提學閔鍾顯藝文提學李秉鼎奎章閣檢校直提學金載瓚一提學沈煥之對讀官兵曹佐郞崔時淳崔光泰副司正曹錫中徐俊輔尹致永趙萬元嚴耆黃基天姜浚欽李東萬李勉昇柳遠鳴權晙洪命周具得魯鄭取善宋冕載以次進伏訖上命考券有防等持試券進前一一考試訖上命出榜仍命書傳敎曰人日製居首賦三中一進士李章垕直赴會試三中進士尹箕煥給二分三下生員鄭日泰幼學鄭觀綏生員趙冕鎭幼學李東煥金遇順曺錫倫生員金師範幼學韓在淳給一分又命書傳敎曰右副承旨兪漢寧從重推考上曰左承旨右承旨入侍賤臣承命出傳行左承旨李晩秀行右承旨李益運進伏上曰吏曹判書牌去來尙不呼望注書出去連飭院隷速爲知入賤臣承命出回奏曰吏判以爲有死而已不敢承膺云矣上命書傳敎曰到今別無更事逡巡之端而如是深引無意行公揆以事體甚爲寒心然一番俾伸廉隅以爲無礙進身之路實合禮使之義吏曹判書徐鼎修忠淸兵使除授其代前望單子入之時任兵使遞付京職使之當日辭朝又命書榻敎曰忠淸兵使留待又命書傳敎曰在外玉堂許遞前望單子入之待下批一體牌招又命書榻敎曰玉堂中時帶閣職人許遞與未差之代今日政差出待下批一體牌招又命書傳敎曰政院擧行駭然當該坐直承旨遞差前望單子入之待下批牌招察任又命書傳敎曰未肅拜兩司長官許遞今日政差出又命書傳敎曰二十九日次對兼行於明日朝參又命書傳敎曰明日朝參有命承旨不可不備員政官雖未入來前望單子入之待下批牌招三司諸臣未差之代今日政除拜者皆令待下批牌招使之備員進參漢寧曰凡於開政時承旨不得進去政廳則政官例爲親呈望筒而今日開政時承旨不爲進去而吏曹參判黃昇源替呈望筒事極駭然從重推考何如上曰依爲之出擧條上曰忠淸兵使入侍出榻敎賤臣承命出傳與忠淸兵使徐鼎修偕入進伏上曰惟予知卿卿勿過引鼎修聲淚俱逬不知所言上命退諸臣以次退出
정조 19년
行都承旨徐邁修坐行左承旨洪義榮坐行右承旨李晩秀坐左副承旨兪漢寧坐直右副承旨李肇源坐同副承旨丁若鏞坐直注書鄭文始病一員未差假注書趙台榮仕吳泰曾仕直事變假注書李允謙仕
정조 19년
承旨前望單子入之洪義榮落點
정조 19년
兵曹口傳政事副司直單徐龍輔
정조 19년
承旨前望單子入之徐邁修落點
정조 19년
備邊司金載瓚爲平安監司
정조 19년
傳于洪義榮曰平安監司入侍
정조 19년
備忘記京畿監司徐有防下直長弓一張長箭一部平安監司金載瓚下直長弓一張長箭一部片箭一部筒兒一箇賜給
정조 19년
以吏曹參議朴宗甲牌不進罷職傳旨傳于丁若鏞曰只推
정조 19년
傳于丁若鏞曰吏判批下更爲牌招
정조 19년
丁若鏞啓曰吏曹判書尹蓍東三牌不進參議朴宗甲再牌不進推考傳旨及罷職傳旨今方捧入參判李益運陳疏入啓而開政命下之後連事違召不卽承膺事體所在萬萬未安判書所當更請牌招而係是一日四牌何以爲之敢稟傳曰幾年任其優閒非棄也蓋欲一番明諭後勉出年前事事實之錯認照燭無餘伊後事端亦知委折雖以不知者之執言聞此敎必當雲捲而霧釋況當之者乎如是縷縷而稽於竭蹶亦豈義分之所敢安乎吏曹判書尹蓍東更爲牌招亞銓則疏批旣言之似不敢更事引義三銓則昨年擧條批答卽今日收簪之意到今處義惟知出膺爲可參議朴宗甲只推與參判李益運更爲牌招參政
정조 19년
丁若鏞啓曰吏曹判書尹蓍東參判李益運四牌不進推考傳旨今方捧入參議朴宗甲陳疏入啓而開政命下之後連違召命無意承膺揆以事體萬萬未安判書參判所當更請牌招而係是一日五牌何以爲之敢稟傳曰參議批下與長亞堂更卽牌招夜漏將下酬應苦矣大臣置處事體尤自別豈可經夜牌去來嚴飭使之夜深前開政
정조 19년
以吏曹判書尹蓍東參判李益運五牌不進推考傳旨參議朴宗甲牌不進罷職傳旨傳于丁若鏞曰如是違牌無意出肅事體道理萬萬寒心參議只推與判書參判更卽牌招開政
정조 19년
傳于兪漢寧曰亞三銓擧措極爲駭然處義自處義事面自事面更卽牌招其委折問啓
정조 19년
傳于丁若鏞曰吏曹參判參議問啓勿施使之卽呈肅單仍爲參政事嚴飭
정조 19년
傳于兪漢寧曰吏曹判書入侍
정조 19년
丁若鏞以吏曹言啓曰左議政金履素右議政李秉模免相事命下矣當爲置處而前左議政金履素領敦寧窠今方置處前右議政李秉模本曹時無相當窠依例送西之意敢啓傳曰知道
정조 19년
丁若鏞以吏曹言啓曰正二品監司京職兼差事載在法典矣京畿監司徐有防資級乃是正憲依例兼監司下批後送西之意敢啓傳曰知道
정조 19년
有政吏批判書尹蓍東進參判李益運式暇參議朴宗甲進同副承旨丁若鏞進具㢞爲大司憲徐配修爲大司諫宋煥箕爲執義李東冕爲持平李日運爲獻納閔師宣爲正言閔鍾顯爲內醫提調徐有臣爲奉常提調左議政單兪彦鎬右議政單蔡濟恭承文提調二單兪彦鎬蔡濟恭都監提調單李時秀禁衛提調單李時秀御營提調李時秀京畿監司單徐有防平安監司單金載瓚領敦寧單金履素李時秀爲軍器提調
정조 19년
兪漢寧以兵曹言啓曰右議政李秉模免相送西事命下矣領中樞今方有闕依例從座目行判中樞府事朴宗岳陞付其代李秉模下批之意敢啓傳曰知道
정조 19년
兪漢寧以兵曹言啓曰正二品監司京職兼差載在法典矣京畿監司徐有防資級係是正憲依例知中樞下批之意敢啓傳曰知道
정조 19년
兵批判書李時秀參判柳誼病參議權裕未肅拜參知任希存進左副承旨兪漢寧進領府事單朴宗岳判府事單李秉模副司直李在學洪明浩黃昇源趙尙鎭李相璜權坪吳泰賢徐配修李龜雲竝單付
정조 19년
傳于兪漢寧曰左副承旨入侍
정조 19년
傳于丁若鏞曰坐直承旨入侍
정조 19년
傳于丁若鏞曰職牒燒火不但例自吏曹擧行況臺啓今始啓下傳旨姑未下或捧承傳則豈可以榻敎之聽傳敎者先爲擧行乎雖於輕罪之發配或拿囚傳旨啓下及承傳公事踏印之前例不得擧行而今見禁府草記不待傳旨經先替行吏曹之事後弊所關不可無飭該府諸堂遞差當該都事拿處此後雖微事或有不待傳旨擧行堂郞繩以重律斷不可已以此傳敎載之政院故事該府謄錄
정조 19년
傳于洪義榮曰左相家傳諭右副承旨進去石相家傳諭同副承旨進去
정조 19년
右副承旨李肇源書啓臣敬奉聖諭馳往傳諭于南部薰陶坊鑄字洞契議政府左議政兪彦鎬所住處則以爲臣於朝者筵席忽伏承政府新命蒼黃逬出神魄駴遁尙此靡定繼而近密之臣臨宣別諭首尾二百三十有餘言丁寧諄複慨習俗之浮靡勉之以激揚憫朝象之虛僞責之以矯救鄭重曠絶有非無似賤臣所敢承當者臣於是百回莊誦惝怳感激罔知攸措臣之重膺聖簡於積年屛蟄之餘固是萬萬意想之外而以我聖上前後如天之恩造豈不思所以終始曲保之哉然此猶臣一己之事耳此時此任之畀之於如臣疎迂昏憒者實恐有乖於聖朝置相之一大政令此尤臣之惶隘慙悸直欲循墻鑽地而不可得者也恩諭之下神精飛越稍俟收拾謹當冒入文字仰控肝膈之懇冀蒙體諒之恩云矣敢啓傳曰知道
정조 19년
同副承旨丁若鏞書啓臣敬奉聖諭馳往傳諭于南部會賢坊二間屛門契議政府右議政蔡濟恭所住處則以爲殿下何爲而有今玆之命也臣之狗馬賤齒雖不足道以其數則過禮經大防已六年矣神精之凋落筋骸之懶散雖淸朝下執事猶不可備數況輔相之任乎古人雖或有年過禮防而猶不得懸車者然此皆一身去就有關於世道者耳如臣者五載相府醜拙露上無以報答涓埃下無以康濟身家爲世所嗤罵者夫孰不知之天地曲保之德旣始且終數年以來置之樞府閑司竊庶幾優游卒歲以畢餘生殿下何爲而又有今玆之命也承宣儼臨別諭誕宣讀未半而不覺聲淚俱發於戲以殿下聰睿莊粹之姿淸明光大之治不幸値浮靡虛僞之俗奸邪糾結威權潛賣上淸爲陰沴所障太陽爲螮蝀所干譸張攸及一世詿誤醜類之爲鬼爲蜮姑不暇論若於後來靑史爲聖德一分之累則其爲千古冤憤與天無極天理不誣窩窟盡綻當此一初淬礪之時其所托重惟輔相是已顧臣賤齒之不堪任使鹵姿之已試蔑效如上所陳則恩禮之下雖欲冒沒趨膺其於國事何哉世道何哉區區血懇略此附奏若其先朝定式之有難違越言涉覶縷不敢畢陳伏地惶懍惟願速被大何無妨賢路少安私分云矣敢啓傳曰知道
정조 19년
兪漢寧以賑恤廳言啓曰西部社稷洞契任掌李龍伊今月二十六日本洞路傍得二歲遺棄男兒同里居良女劉召史欲爲收養新井里契任掌朴興蕃今月二十六日本洞路傍得四五朔遺棄女兒同里居良女張召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 19년
丁若鏞以禮曹言啓曰領敦寧府事臣兪彦鎬收議草記批旨內收議事更遣禮郞捧來可也事命下矣發遣郞廳更爲收議于領敦寧府事臣兪彦鎬則以爲臣昨於千萬夢寐之外伏承史官偕來之命德意如天恩造罔極惝怳感泣不知所出繼而禮官復臨令臣更爲獻議臣於此尤不勝萬萬悚蹙臣之冒昧登程方向近京之地者實由於慶禮在邇秪爲粗伸微分之計而至於莫重莫大之儀節乃敢以大官自處遽然仰對則誠恐益增其唐突之誅屢辱俯詢一直泯默此又臣罔赦之罪也第伏念禮者天理之節文人事之儀則是日是禮其於天理人事固是十分當然者則若其節目之間前旣有大臣禮堂之僉議後將有內閣玉署之博考惟在聖明就此折衷以完盛典而已臣心神惚言不知裁尤不任戰慄俟勘之至云矣敢啓傳曰知道
정조 19년
李晩秀以禮曹言啓曰皇壇奉審今正月二十七日臣曹與戶曹堂上爲之之意敢啓傳曰知道
정조 19년
兪漢寧以都摠府言啓曰今日入直內三廳武兼禁軍及軍兵等當爲中日習射而朝參相値不得爲之之意敢啓傳曰知道
정조 19년
禁府江原道放未放啓目粘連高城郡勿限年定配罪人元有朋春川府徒配罪人尹鉉錫三陟府徒配罪人李忠佐當初所坐俱係不輕不可遽議疎放元有朋擧之仍秩尹鉉錫李忠佐依新頒定式以勿限年改錄之意分付道臣他餘罪人等令刑曹稟處何如判付啓金化李盛春鐵原金翰周平康黃勉喆春川尹鉉錫三陟李忠佐俱以徒年應在遇赦卽放之秩竝放高城元有朋係是勿限年姑減一等爲良如敎又京畿放未放啓目粘連本府所管罪人只有仍秩三人竝依啓聞施行爲白乎旀他餘罪人等令刑曹稟處何如判付啓依允爲旀喬桐柳興源高行儉朔寧元弼新放爲良如敎
정조 19년
兪漢寧以義禁府言啓曰江原道放未放回啓判付內金化李盛春鐵原金翰周平康黃勉喆春川尹鉉錫三陟李忠佐俱以徒年應在遇赦卽放之秩竝放高城元有朋係是勿限年姑減一等事命下矣李盛春金翰周黃勉喆尹鉉錫李忠佐竝放送事分付該道道臣而元有朋姑減一等以徒三年改錄事一體分付之意敢啓傳曰知道
정조 19년
兪漢寧以義禁府言啓曰京畿放未放回啓判付內喬桐柳興源高行儉朔寧元弼新放事命下矣柳興源高行儉元弼新竝放送事分付該道道臣之意敢啓傳曰知道
정조 19년
吏曹判書尹蓍東疏曰伏以惟天眷佑有德我殿下光御二十載睿孝上格多福誕膺殿宮享無疆之壽聖子長遇物之誨迺於正元吉辰煌煌三冊次第親上縟禮順成賀儀載擧臣民頌禱小大同情念臣負罪甚重勘律最輕杜門屛蟄不比人數邇來六七年所無非省愆追尤之日加以痼疾纏身床玆長委老母在堂傍側難捨精理人事憂遑切急之中每竊惟念滓穢如臣厚蒙生死肉骨之恩而辜負至此則扶將任便喣濡之幸爲小釁孽轉積倖逭之懼滋大日夕危悚如窮無歸今者千萬夢寐之外新命有隕自天以臣爲吏曹判書者奉旨以來乍驚乍疑仰感俯怵不覺氷炭之交中也臣孽由自作死無所赦而斧鉞不加渙渥過隆起廢之職遽叨天官天地之德不可勝量叩謝義重何敢逡巡第臣於是任曾經二大政識矇才短無一善狀速謗招怨理必無幸畢竟人言發於旣遞之後至以刊改淸選爲請又因廟議甚峻拔棄薦擬則銓衡一步卽臣永謝之地伏惟聖朝禮遇臣工廉防攸關無微不燭亦無不曲遂下情顧臣踪地之萬分臲卼無路一謝聖明之俯賜矜諒豈待臣辭之畢乎四違嚴召惶懍欲死玆敢略具短章仰瀆崇聽伏願天地父母念重任之不可誤授察臣情之非出例讓亟命鐫削臣職名仍許刋去臣仕籍得以養母餘年歌詠聖德以卒覆燾生成之恩千萬至祝臣於治疏將上之際伏承恩敎曠絶累行諄複開釋誘導如父詔子奉讀以還聲淚俱逬雖臣自解何以加此攢手九頓惟期銜珠結草之報而已到此地頭義當竭蹶趨詣他不暇顧而臣之情勢如右所陳不敢冒沒承膺以添放肆無忌憚之誅咫尺脩門無望趨簉有臣如此生不如死更望亟施違命之律以警具僚以肅朝綱公私不勝萬幸臣無任云云答曰省疏具悉慰釋備至寧更言私卿其勿辭卽速入來開政
정조 19년
吏曹參判李益運疏曰伏以五慶咸湊三冊誕擧岡陵齊祝於大庭情禮克伸於閟宮臣忝叨近密獲覩盛會懽欣鼓舞之忱有倍常品仍伏念臣卽儱侗一賤品耳以若庸愚有若遭逢受恩罔極而莫效塵刹之報與世齟齬而初無絲蘿之援乃是同朝之所共知而抑亦聖明之所俯燭也只緣我殿下不知臣不肖隨事薰陶曲費造化前後誤恩逈出尋常內外揚歷罔非踰濫至於年前三銓之特除也冒死陳懇獲蒙體諒之恩臣莊誦恩敎闔門攢祝至今追思感淚被面竊庶幾從玆以往擺脫華膴奔奏夙夜以爲一半分報效之道故向來恩資古所稱命德之器而進秩有異於權要職名自如於銀臺臣果晏然就職若固有之不敢爲隨衆辭巽之計千萬不自意今日朝參之班威顔咫尺之地亞銓新命有隕自天臣五內失守蒼黃逬出實不知措躬之所也旣殿下愛之欲生故曲諒於向日之哀號而今忽加之以千不近萬不當之任殊恩異渥愈往愈隆臣惝怳震凜若隕淵谷古人云兒傷於飽臣傷於寵臣之今者所叨有甚於蚊山蚷海不特寵與飽而已左右思量此殆臣命卒之秋也況出處去就大關廉防臣於往歲辭疏至不可以手奉政曹之牌足踏延英之甎質言於殿下之前則今豈可貪恩戀寵揚揚冒出甘自歸於前後兩截之人哉政命已下天牌屢臨而官職去就非所暇論至若鑑識之不明見聞之孤陋歷數廷紳又莫臣若也而猶屬例讓尤豈敢拖長其說重自陷於不誠之科哉恩命之下承膺無路玆敢披瀝肝血仰瀆崇嚴伏乞天地父母俯賜矜諒收還臣新授爵秩使名器無濫私分安焉臣無任云云答曰省疏具悉曲諒於三銓亦從徇俗中出來此時豈敢追提更望格外之處分卿其勿辭斯速行公
정조 19년
工曹參判金履翼疏曰伏以百祿鼎至五慶咸湊縟禮已成於獻冊賀儀載擧於呼嵩天人胥歡臣庶齊忭區區舞蹈之誠實不勝容喩仍伏念如臣庸愚百無肖似幸値聖明之際偏沐生成之澤節次推遷已叨緋玉之列自顧悚蹙如集于木者蓋亦六載如一日則至若日前所被寵擢尤豈臣夢寐之所及也哉冊寶將進之際恩牌忽降替紳咸之中寵章遽侈使大庭瞻聆莫不聳動卽地拜謝雖伸微忱滿心兢惕歷日靡措夫以我殿下則哲之明愼簡之念未知何所取於一介最下姿而前旣曲費聖念而庇覆之今又逈出常格而超擢之不念罔功之賞特侈踰涯之寵在臣義分固當含恩戴德何敢爲逡巡之計而第念二品職秩卽是命德之器也上不可以虛授下不可以竊據以貽淸朝之羞者明矣臣若晏然若固有之揚揚無所顧憚則過福之災沒廉之誚皆屬臣身不足自恤而其於累聖簡玷名器何哉今於水部部除之下旣未卽承膺歲元朝參之班亦不得趨簉玆敢略入文字冒瀆崇嚴伏乞聖明亟收臣濫叨之資仍治臣違傲之罪使公器不至終壞私分得以少安焉臣無任云云答曰省疏具悉卿其勿辭行公
정조 19년
吏曹參議朴宗甲疏曰伏以天休滋至熙運曠前五慶咸湊於是歲三冊齊擧於元春閟宮薦裸聖孝益光大庭呼嵩群情同抃仍伏念臣之保有今日復齒人類一則殿下之恩也二則殿下之恩也情勢之至大者不可以文字陳懇感祝之至深者不可以言語鳴謝默默周行有除輒膺自處以無故之人者今已六年于玆矣然猶有自諉者曰該司外官也曰宿趼往役也今此三銓新命又何爲而及於臣也臣愚迷不肖自速大戾十年白簡禍色如火門戶之覆如隔薄紙當斯時也若非我殿下再造之恩則臣之無此身久矣拔之坑坎之中置之袵席之上節次收錄以至今日若夫西邑之所遭罹又是淸朝士夫之大羞也繡啓道査狼藉無餘上焉而孤負恩造下焉而汚衊家聲俯仰悲靦如不欲生及夫判付之下而諉之以見欺諭之以方長辨燭護惜之聖意藹然十行之間臣雙擎九頓血淚被面不料無狀賤臣何以得此於聖明之世也以若前後之遭罹有若前後之拂拭雖使臣磨頂放踵赴湯蹈火亦所不辭而況區區處義之可論哉叩謝旣急廉防反輕謂之以模稜不卹焉譏之以貪冒不顧焉非臣之全沒酌量也官職之漫歇亦使之然也臣旣以此自待而知世之亦必以此待臣竊又死罪妄謂殿下之於臣天地也父母也前旣積費造化僅置臣於安全之域則今不應更縻以要官美職重使臣而顚沛也天曹淸銜夫豈萬而一近似於臣身哉臣自奉除旨以來震懍罔措五內失守日過午而不能自定誠不似前日捧誥之只切感祝之私也豈殿下只欲以榮臣之身而不顧名器之至重耶臣若諉以叩謝又復冒沒則是眞鄙夫之不知恥而無以自解於公議也至若銓衡之地任大責重旣非臣之所可擬議者則誠不敢更事覶縷以涉例讓之歸也三牌之下進身無路玆敢披瀝肝血冒瀆崇嚴伏乞聖慈俯諒衷懇將臣新授職名亟賜鐫免仍治臣違傲瀆擾之罪以肅朝綱以安微分焉臣無任云云答曰省疏具悉中批自有斟量爾其勿辭卽速察任
정조 19년
敎摠戎使徐龍輔書王若曰掌三輔藩屛之責玉節纔頒統一營管轄之權金鉞特授眷玆保障之地寔汝箕裘之任惟卿家近觀津班聯奎閣文武俱備處事不差權衡姿性溫良律己一遵繩墨黑頭躋亞卿之列休戚與同素譽承喬木之家倚畀也重念彼漢北鎖鑰實是海東干城水陸相連於沁喬左右成猗角之勢金湯克壯於畿甸緩急恃掇士之方顧今數百年昇平不無一二事弛縱倉簿纔經釐正尙有待於修明軍務漸就恬嬉詎或緩於訓練玆當易帥之際宜軫擇人之謨玆授卿以摠戎使卿其恢壯猷祗服寵命鈴下緩帶要藉羊叔子風儀禁中談兵豈讓畢內翰籌策於戲自梧掖近密之列虎符生輝移棠陰旬宣之治雉堞增重故玆敎示想宜知悉知製敎徐有榘製進
정조 19년
敎京畿監司徐有防書王若曰端門法座時屬一初畿輔重藩職是三按前度今又匪罰伊榮惟卿珪璋雅儀盤錯利器一心向國出入邇密者殆卄年二難同朝歷試內外而躋八座眷彼諸路二千石最玆畿甸卅七州辟壘近接城闉任八陵供護之職旌節坐鎭山海兼三道保障之銜朝廷命令之所先由地同內外陝分治廊廟訏謨之必與議責比東西廳諸醫況玆隋城奠萬年之基尤重方岳當一面之托慶辰初回於花甲酌斗之縟禮將開孺慕冞切於羹墻啓鑾之吉日已卜供億灑掃之先期整辦周民部之出納不煩父老士女之挾塗歡迎漢長吏之管領專畀玆授卿以京畿觀察使兼兵馬水軍節度使水原府留守開城府留守都巡察使卿其克體特補之寵毋替宿趼之譽緩帶中營恢乎遊刃之地輕車熟路慨然攬轡之風凡厥稟裁自有典憲於戲棠陰之舊績尙在想見部曲之喜來奎壁之淸班暫移詎無軒陛之昵侍故玆敎示想宜知悉知製敎李晩秀製進
정조 19년
敎平安監司金載瓚書王若曰漢制出由九卿人望時或外重虞廷詢咨四岳廟議必須僉同矧今擧措之一新尤合小大之歷試惟卿賢相國肖子眞學士令譽精白自居銓地戎垣之沛乎有裕雌黃不到險塗末俗之超然不群剛方疎坦而綜物則分寸靡遺愷悌祥和而律身則繩尺不苟予自有簡心之殊知卿則勵許身之素蘊眷玆關西一鎭實爲海重藩田制遺箕聖之餘民易使而俗易敎戶役倣先王之舊法則美而弊則隨上國之冠蓋星馳廚傳供億之相續邊門之銀貨輻湊駔儈奸蠧之多端四十州城池關防孰知繭絲之可損屢百年休養生息漸致衣袽之或疎加以邊邑之歉荒尤値公私之罄竭殆同殘枰敗局之勢實難支吾苟非熟路輕車之才疇能整理玆授卿以平安道觀察使兼兵馬水軍節度使都巡察使管餉使平壤府尹卿其祗服寵命往殫嘉猷追孟博攬轡之風澄淸一道恢范老藏甲之略彈壓四門樽俎折衝可以近懷而遠服氷蘖勵操庶幾吏戢而民孚自餘稟哉有掌故耳凡厥政務宜肩乃心於戲緩裘帶於第一江山必多南樓之餘興阻冠佩於九重天陛若爲北斗之每依卿其往哉予且召矣故玆敎示想宜知悉知製敎南公轍製進
정조 19년
傳于李肇源曰重臣徐鼎修事啓語以臺臣起伏之處稍遠只聞其槪略加措語賜批矣今見書入之擧條甚不稱當此而循例啓下是豈保全終始之意乎更當下敎原啓姑爲留中
정조 19년
乙卯正月二十六日午時上御重熙堂平安監司入侍時行右承旨李晩秀假注書吳泰曾記注官白慶楷金良倜平安監司金載瓚以次進伏訖上敎載瓚曰使卿出尹西關意有在焉威生於廉簡以制煩予所責之於卿者也載瓚曰一年之內驟陞歷揚世無如臣比者臣之辭疏實非隨例飭情之語也旣不得蒙允今將辭陛而履盛之懼不敢自安矣上曰往哉勉旃上曰被論及禁推臺諫許遞與未差之代今日政差出出榻敎仍命退諸臣以次退出
정조 19년
乙卯正月二十六日酉時上御重熙堂左副承旨入侍時左副承旨兪漢寧假注書吳泰曾記注官白慶楷金良倜以次進伏訖上曰坐直承旨入侍賤臣承命出傳同副承旨丁若鏞進伏上命書榻敎曰都承旨前望單子入之待下批牌招察任又命書榻敎曰違牌政官更爲牌招又命書傳敎曰吏判處義萬萬過矣以丁未冬持平金遇國疏中一語如是固執云而遇國之說不過淸望二字則此特泛持之斥何關於銓堂且況大臣薦望事亦出於未知事實未悉本心而然者此以爲引則委折未照燭之前自上亦有竝與前望勿爲擧論之敎到今亦可處義於此事乎無論如此如彼薦望之或刪或添其例不一或有年老而乍拔者被論而暫停者此等人亦豈可以此爲自劃之端乎冢宰何許重任禮使最重廉防決不以決難可强之情地若是勉出然則出膺可乎不出膺可乎二者之中取捨之義較然明甚深夜瀆擾一味屢違果於義分得無未安吏曹判書尹蓍東從重推考更卽牌招使之先入侍後開政仍命退承史以次退
정조 19년
乙卯正月二十六日二更上御誠正閣吏曹判書入侍時左副承旨兪漢寧假注書吳泰曾記注官白慶楷金良倜吏曹判書尹蓍東以次進伏訖上敎蓍東曰久始見卿矣俄者傳敎及批旨悉已諭意而到今不必追提往事伊時果不知事實之如何兼欲休且用之矣今不用卿更待何時蓍東曰聖諭及此臣何敢辭說而前後罪戾如山其積復登前席此生已休不意今者謬恩及此臣誠不知措躬之所且況臣之衰朽疾病雖數日之間實無供劇之望畢竟僨誤姑且無論其爲累聖德而辱朝紳當如何哉銓曹之任非比閑司漫職之隨行逐隊而五六年來閉戶窮蟄不接外人人情世態全然聾瞽如是而安得握政柄而進退人哉上曰見今朝廷寧有退居之人乎非不欲業已用卿而荏苒之間已至多年卿之當初所遭俄聞承旨言以韓用中事見彈云此則過矣過矣監司時事到今尤無可言其間卿之不用卽予之不能用卿也非卿情勢也雖以金遇國事言之亦從近日窺覘中一套出來者固知之矣蓍東曰臣豈敢筵席分疏而由前由後莫非臣罪矣上曰顧今世道如水益下激揚之道惟在及今振礪卿湏勉之且況驥顯時所犯亦不足尤卿蓍東曰其時事天奪之魄自陷於罔測之科矣上曰大抵其時卿亦不安于朝故休且用之到今豈必追提蓍東曰日前上冊寶時進參散班躬覩盛禮頌忭之忱得隨人後雖卽退死無所恨矣今者所叨職名實是夢想不到處也身可縻骨可粉而不知圖報之萬一矣命退諸臣以次退出
정조 19년
行都承旨黃昇源坐行左承旨李晩秀內閣直行右承旨洪仁浩未拜肅左副承旨李儒慶坐右副承旨李肇源坐直同副承旨丁若鏞坐直注書鄭文始病一員未差假注書吳泰曾仕曺錫中仕直事變假注書未差
정조 19년
李肇源啓曰來初一日輪對日次而國忌正日相値頉稟之意敢啓傳曰知道
정조 19년
李肇源啓曰大司憲具㢞持平李東冕牌招啓辭未下執義宋煥箕在外掌令洪受浩持平李允行呈辭掌令一員未差監察茶時之意敢啓傳曰知道
정조 19년
李肇源啓曰三品官之無得過三日循例請牌曾有飭敎而兵曹參議權裕除拜後過三日不爲出肅事體所在極爲未安從重推考仍卽牌招察任何如傳曰允
정조 19년
以兵曹參議權裕牌不進罷職傳旨傳于李肇源曰只推
정조 19년
假注書趙台榮汰去代以曺錫中爲假注書
정조 19년
傳于洪義榮曰右承旨入侍
정조 19년
傳于洪義榮曰左副承旨入侍
정조 19년
傳于洪義榮曰整理之任難付生手堂上中雖有移職之人畿伯自可仍帶摠帥亦爲仍任事分付
정조 19년
傳于洪義榮曰都承旨徐邁修許遞
정조 19년
承旨前望單子入之黃昇源李儒慶落點
정조 19년
傳于李肇源曰三司現告中應在鄕而上京者衆所共知情勢而近始甄復者老病者竝拔
정조 19년
傳于李肇源曰坐直承旨入侍
정조 19년
傳于李肇源曰華城武科初十日爲之事分付
정조 19년
兵曹來二月初三日水原廣州果川衿川四邑武士武科初試時規矩柳葉箭五矢百二十步一巡二中
정조 19년
以前吏曹判書李致中前兵曹判書具庠削職傳旨傳于李肇源曰官師之規自是美事以其啓語擬律則太過至於前兵判本來稔知其疎闊設有風傳之囂囂明是見欺於其人何有以此以彼削職俱過矣以罷職改付標
정조 19년
李肇源啓曰校理朴吉源副校理尹魯東鄭來百修撰徐有聞韓致應副修撰李羲甲禁推校理金銑在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰待開門牌招開政
정조 19년
洪義榮啓曰禁府之替當該曹之擧行委折及不待傳旨啓下遽先收取一款査實以啓事命下矣依下敎査實則昨日原傳敎頒下之後誤爲分付於當直都事至捧承傳而前判義禁沈頤之招致都事使之收取以來仍往金吾躬檢燒火云該府之不待傳旨啓下徑先收來大違格例亦關後弊而臣等之初未察飭混同分付致有此擧行之錯誤不勝惶恐之意敢啓傳曰知道職牒燒火旣非該府之所管而設令應爲之事不待具書啓下不待傳旨啓下又不待該府之承傳文蹟者後弊誠有難言之端昨夜有所處分因命査實矣觀此啓語該府事節節駭然雖以重囚拿來囚之例言之具書傳旨承傳三層文書雖皆如例啓下之後判堂持紙筆躬詣委官之前使委官手書當拿人姓名然後以其所書者進至榻前擧紙備覽然後還授刑房承旨承旨招下位同義禁出給發遣之都事王府之格例則然而昨日事旣非發捕又無搜探之成命幺麽收來告身何至於越格送都事而草記中謏驗云云其爲錯謬甚於逕先擧行且聞承宣言吏曹據例來索亦不出給云可謂事未前聞憤惋自憤惋掌憲自掌憲決不可以遞差而止判堂施以不敍之典雖以該房言之不禁院隷之逕呼當直而其後草記亦無一言捧入當該承旨亦竝罷職都事則雖不足責亦不可輕勘令該府考律重勘府吏嚴刑懲礪事分付該曹此傳敎亦爲載之故事謄錄以防來許無窮之弊
정조 19년
禁府堂上前望單子入之判義禁趙宗鉉落點
정조 19년
禁府堂上前望單子入之具㢞洪義榮李漢豐落點
정조 19년
丁若鏞啓曰臣與左承旨洪義榮坐直矣以禁府堂上今方出去伴直無人右副承旨李肇源所當牌招而拘於廳規不得請牌何以爲之敢稟傳曰牌招
정조 19년
丁若鏞啓曰新除授都承旨黃昇源資是嘉善而左承旨洪義榮乃是嘉義座次有違格例何以爲之敢稟傳曰左承旨許遞
정조 19년
傳于丁若鏞曰承旨前望單子入之待開門牌招察任
정조 19년
承旨前望單子入之洪仁浩落點
정조 19년
傳于李肇源曰刑判批下牌招察任
정조 19년
丁若鏞啓曰刑曹判書沈煥之牌不進推考傳旨今方捧入而諸道放未放回啓命下之後如是違牌不卽擧行事甚未安更爲牌招何如傳曰允
정조 19년
以刑曹判書沈煥之再牌不進推考傳旨傳于丁若鏞曰過矣更爲牌招
정조 19년
以五衛將尹說李宗賓李東芳等拿處傳旨傳于丁若鏞曰何足責分揀
정조 19년
傳于丁若鏞曰傳旨書下事體何如而草供貼連之承傳字劃胡草亂寫可謂前所未有前此嚴飭何如而終不知嚴畏爲何物當該注書李允謙爲先汰去令該府拿囚嚴問取招以爲重勘之地
정조 19년
以時囚罪人朴基正草供及鄭景祚等草供傳于李肇源曰爰辭體貌何等嚴重則猥雜莫甚因已可駭而其中朴基正姜文會之刪却事實敢以三人箚七人疏等語肆然發口比諸沈銖直諫先箚後實疏之實狀可謂詐實判異此等草供何可判下基正文會用詐不以實之律勘放後草記赦令纔過定配收贖銖則特放其餘削職放送
정조 19년
丁若鏞以禮曹言啓曰來二月初三日景慕宮春享大祭親行時省牲省器之節依例以親臨磨鍊擧行乎敢稟傳曰當親行矣
정조 19년
丁若鏞以禮曹言啓曰臣與戶曹判書臣沈頤之進詣大報壇奉審則奉室退黃別紋席地衣饌卓床巾四件曲水座面紙一浮籩十五箇篚二箇大樽羃一箇小樽羃二箇鼎羃三箇扃二箇篳二箇砂樽二箇砂分兒三箇砂磷五箇砂大楪五箇砂楪匙五箇雉尾箒一柄雉尾風遮草芚三部御齋室風遮草芚三部香大廳二十張付地衣一浮內十張典祀廳抹樓十二張付地衣一浮內六張房十張付地衣一浮內五張紅紬衣四件皁紬衣十九件白紬中單十七件白紬裙十九件白紬帶七件進賢冠十二部价幘冠十部皮弁冠六部幅頭一部金銅革帶五件白布襪七件烏皮履十五件冠服所盛柳笥一部鍾流蘇一層罄雉尾羽二層雉尾照燭一坐上端鍾罄結紅索二艮衣干四箇瑟二坐絃一角槌三柄風物柳笥一部罄懸絲二把加乃杖夫壇上甲黃幕一浮三十一幅內七幅甲黃帳一浮三十四幅內一幅內簷甲黃帳二浮各十一幅內各四幅甲黃帳二浮各二十六幅內四幅油遮日六浮各四十張付內五張白布遮日一浮五十幅內九幅白紬木內揮帳二浮各十四幅內四幅白木外揮帳二浮各十四幅內四幅黃線絲大束乼一艮衣黃線絲中束乼二艮衣黃線絲小束乼四艮衣黃線絲三甲所三艮衣廣別大束乼一艮衣大束乼一艮衣中束乼三艮衣小束乼三艮衣登軒架白布遮日二浮各二十五幅內八幅饌幕油遮日二浮各三十張付內十張白布遮日一浮二十幅內二幅白布揮帳一浮十幅內二幅中束乼二艮衣典祀廳白布揮帳二浮十幅內一幅小束乼一艮衣三甲所三艮衣從享位白布遮日一浮二十幅內一幅白布揮帳一浮十幅內一幅油遮日二浮各二十張付內六張中束乼二艮衣彩花單席一立竝破壇下方甎十六立四面曲墻塗灰從享位紫的紬褥內外洪俎床一坐典祀廳架子一部紅紬衣二件白紬中單二件舞翟一箇鎌一箇竝渝傷趁卽改備修補之意分付各該司何如傳曰允
정조 19년
丁若鏞以兵曹言啓曰今正月二十八日各廳堂下武臣朔試射設行事單子啓下而景慕宮春享大祭散齋相値不得爲之之意敢啓傳曰知道
정조 19년
丁若鏞以兵曹言啓曰來二月初二日大駕詣景慕宮齋宿初三日春享大祭親行時隨駕禁軍及馬步軍以幾番幾哨磨鍊餘軍留營何以爲之而今月十七日景慕宮動駕時禁衛大將率本營騎士及守摠兩營受料軍留陣矣今番則何以爲之乎敢稟傳曰訓局步軍十五哨爲先後廂馬軍三哨禁軍二番隨駕禁軍率守摠付料軍弘化門南大路留陣其餘留營置之出還宮當由館峴以此分付可也
정조 19년
丁若鏞以義禁府言啓曰時囚罪人姜世靖考律重勘事命下矣姜世靖傳旨內職牒燒火不但例自吏曹擧行況臺啓今始啓下或捧承傳則豈以榻敎之聽傳敎者先爲擧行乎雖於輕罪之發配或拿囚傳旨啓下及承傳公事踏印之前不得擧行而今見禁府草記不待傳旨逕先替行吏曹之事後弊所關不可無飭拿問處之罪取考律文則大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖者杖八十名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者以金贖矣姜世靖從重論杖一百收贖告身盡行追奪放送何如傳曰允如有功議各減一等可也
정조 19년
丁若鏞以漢城府言啓曰過期未婚之類分付各部謏訪報來故別單書入之意敢啓傳曰知道
정조 19년
丁若鏞以訓鍊都監言啓曰本局別將具世勣身病甚重勢難察任改差何如傳曰允
정조 19년
領議政洪樂性箚曰伏以臣職忝元輔昏聵聾瞽千萬古所無之奸賊潛伏至近之地掩翳太淸之光而莫能逆折奸萌先行致討以至今日聖誣莫卞民志靡定臣悲憤欲死繞壁徊徨而焉用彼相政爲臣準備語也卽見諫長啓語雖以忠厚之風曲爲臣地左相端揆俱被劾去則同居三事之列敢爲倖逭之圖哉慙悚恧惕尤無容措況當此淸明之會淬礪之治上而宣揚聖明之德化下而底定一世之風習其責專在於輔相之任如臣衰癃不省事務者冒居首相之職中書政事之府依舊作養病之坊則殿下雖欲至治徯志安可哉伏乞聖慈亟賜斥退無妨賢路以幸國事以安賤分焉取進止答曰省箚具悉卿懇予未嘗以筋力責之卿何必爲引於諫長得體之論而卿況見恕折言者言耶安心視事仍傳于丁若鏞曰此批答遣史官傳諭
정조 19년
刑曹判書沈煥之上疏曰伏以昨日殿座時臣入侍前席伏奉除旨以臣特陞正卿畀以司寇之官驚惶退出仍伏讀聖敎下者一行恩綸旣煌且隆有非至愚賤臣所敢承當者也始焉惝怳繼以涕泗五內不能自定也噫千古人臣之所難得於君父者臣乃造次得之於聖明之世乎夫司寇者內官之重任也臣則當世之庸品也以若庸品擬若重任太不近似矣駑怠尙可以服輕車而登峻坂也樗櫟亦可以作雕梁而搆大廈也以臣之一儱侗置八座之列備六官之長而責之以禁暴亂而平訟獄則決知其負聖簡而敗厥官也臣雖不足道豈不貽羞於淸朝之縉紳乎臣自揣量萬無堪承之望玆敢瀝血陳籲於天地父母之前伏乞聖慈特諒臣肝膈之至懇亟命收還臣新陞之秩以終雨露生成之恩仍治臣中夜瀆擾之罪以肅朝綱焉臣無任感激祈懇之至謹昧死以聞答曰省疏具悉前後筵席卿能言無不盡是豈俗所謂能言之士所能及是乃嘉乃勿辭行公
정조 19년
兵曹判書李時秀疏曰伏以三陽載回五慶咸湊聖孝冞光於上冊輿誠獲伸於呼嵩太平萬歲自今伊始蹈舞歡聲洋溢八域仍伏念臣昨忝侍衛之班昵陪香案之前忽於千萬匪意伏奉特下恩命以臣爲兵曹判書庚牌儼辱促敎繼降天威咫尺不敢荐違遂不免蒼黃冒膺而恩實出於夢寐身若臨於淵谷驚惶震越歷宵靡定臣姿性淺率志氣荏弱本非擔重之器又無需時之具徒藉家庭之緖訓謹守布素之拙分而通籍二十餘年無一事猷爲無一分報答遍掦華貫濫躋卿列每一思惟不覺騂發顔而汗浹背區區所自期者惟在於奔走百執事之末以少效涓埃殫竭之願今玆所叨國之重任統轄五營之節制甄別一世之靺韋掌鹵簿而地近陪扈摠禁旅而責專警衛戎務銓柄兼有竝據六官之長最稱權要如臣眇然一措大何嘗髣髴乎此而擧以畀之不少難愼年紀則尙淺少也資歷則太驟躐也欲以試可也則鹵才賤品莫逃淵鑑矣將以備位也則宿望新彦不患乏人矣臣誠莫知其何以致此也噫臣之父子兄弟厚蒙聖恩頂踵毫髮皆殿下賜況自近年以來哀榮之典曠絶同朝拔擢之私追引先故瞻聆所及莫不感涕臣心銘鏤天地無極若臣材力之所逮忱誠之可效則湯火不避況於官職乎趨承之不暇何敢飾讓乎誠恐官非其人寵踰其分上玷淸朝綜核之政下違先臣滿盈之戒畢竟僨誤可立而竢其所以孤負生成之澤不止臣一己之顚沛而已夤緣一肅雖因事會晏若固有斷無其望玆敢略具短籲仰瀆崇聽伏乞聖明特推體下之仁曲察由中之懇將臣新授職名亟命鐫改以重公器以安私心千萬幸甚臣無任屛營祈懇之至僅昧死以聞答曰省疏具悉自是儻來卿其勿辭行公
정조 19년
同知鄭東愼上疏曰伏以噫嘻痛矣亂臣賊子從古何限而豈有若東浚之窮凶極惡者哉矯誣聖躬而將心已露竊弄威權而世道日壞背馳義理疑亂人心恩造莫報反懷怨懟凶言肆發而無所忌憚逆節畢彰萬戮猶輕國家何負於渠而凶國禍家至此之極耶噫臣等之所慙憤痛惋者萬倍於他人臣家世受國恩謹愼相傳食祿四百餘年未嘗有忘先負國之人而不幸今日如彼凶賊乃出臣族骨顫膽掉如不欲生臣之諸宗兄弟義不與此賊聯名竝行敢將王導滅親之義竊效輔果別族之擧臣之同行易以秀字臣東愼改以東愼臣東簡改以秀簡臣東觀改以秀觀而名係朝籍不敢擅便玆敢援例冒瀆於黈纊之下犬乞聖明俯賜諒察特允所請不勝幸甚臣等無任屛營祈懇之至謹昧死以聞以同知鄭東愼上疏傳于丁若鏞曰凡事各有界限況改名一事自有金石之典前此如許之人亦有考法不許之事則未免越例此疏還給
정조 19년
乙卯正月二十七日申時上御重熙堂坐直承旨入侍時同副承旨丁若鏞假注書曺錫中記注官白慶楷金良倜以次進伏訖上命書傳敎曰放未放文書不可遲滯時囚多人禁府堂上未差之代前望單子入之待下批牌招先開坐後謝恩上曰時囚捧供皆以草供二更捧入事分付可也又命書傳敎曰諸道放未放回啓因判堂之姑未出肅尙未擧行刑曹判書沈煥之卽爲牌招察任又命書傳敎曰承旨前望單入之待下批牌招察任又命書傳敎曰守禦使姑勿出代摠戎使兼察牌招聽傳敎仍命退承史以次退出
정조 19년
都承旨未差行左承旨李晩秀內閣直行右承旨洪仁浩坐直左副承旨李儒慶坐直右副承旨李肇源坐同副承旨丁若鏞緣故出注書鄭文始病一員未差假注書吳泰曾仕直曺錫中仕事變假注書未差
정조 19년
藥房提調閔鍾顯左副承旨李儒慶啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 19년
李肇源啓曰大司憲具㢞持平李東冕牌招啓辭未下掌令洪受浩持平李允行呈辭掌令一員未差監察茶時之意敢啓傳曰知道
정조 19년
傳于李儒慶曰禮房承旨入侍
정조 19년
傳于李肇源曰左副承旨入侍
정조 19년
傳于李儒慶曰南壇祭享與景慕宮春享日相値南壇祭享以初一日爲之事分付該曹
정조 19년
傳于李儒慶曰享日涓吉何等至重至愼之事而有此不審致有特敎改卜吉日掌禮之地溺職大矣禮曹判書閔鍾顯罷職
정조 19년
傳于李肇源曰蕩滌以重赦令也依啓爲伸公議也其在信王言重慶禮之道豈可許久仍置禁府赦文書蕩滌之類依初下敎奉行事分付禁令不但自在如是處分之後更有何執言之端乎若或復提此事則雖不冒禁直書姓名者當隨現嚴處堂箚以下政院焉敢呼望該房知悉
정조 19년
李儒慶啓曰兵曹判書李時秀牌不進推考傳旨今方捧入而命召傳授一時爲急如是違牌不卽承膺事甚未安更爲牌招何如傳曰允
정조 19년
李儒慶啓曰兵曹判書李時秀再牌不進推考傳旨今方捧入而命召傳授一時爲急連事違召無意承膺事體所在萬萬末安所當更請牌招而係是一日三牌何以爲之敢稟傳曰昨日處分出於矯俗習之恇怯迫隘稍欲反回於寬緩樸實之氣像爲世道深長之苦心至誠也事在目下不得不如彼處分今以僚堂之引義更於中權重任若或乍罷旋敍於其時判堂則是豈處分之本意乎雖曰與聞云而長官之首勘其例不一豈敢若是過引乎然情勢不可不許令容措以重四維諸堂罷職分揀下敎勿施以越捧五等勘罪今則毫無更引之端卽爲牌招傳授命召
정조 19년
傳于洪仁浩曰兵判批下更爲牌招察任
정조 19년
李儒慶啓曰兵曹判書沈煥之牌不進推考傳旨今方捧入而命召傳授一時爲急如是違牌不卽承膺事甚未安更卽牌招何如傳曰允
정조 19년
李儒慶啓曰兵曹判書沈煥之再牌不進推考傳旨今方捧入而命召傳授一時爲急如是違牌不卽承膺誠極未安所當更請牌招而係是一日三牌何以爲之敢稟傳曰更爲牌招
정조 19년
李儒慶啓曰兵曹判書沈煥之三牌不進推考傳旨今方捧入而命召傳授一時爲急連事違牌終不承膺事體所在萬萬未安所當更請牌招而係是一日四牌何以爲之敢稟傳曰更爲牌招
정조 19년
傳于洪仁浩曰兵判批下牌招察任
정조 19년
李儒慶啓曰兵曹判書沈煥之牌不進推考傳旨今方捧入而命召傳授一時爲急如是違牌無意承膺事體所在極爲未安更卽牌招何如傳曰允
정조 19년
李儒慶啓曰兵曹判書沈煥之再牌不進推考傳旨今方捧入而命召傳授一時爲急連事違召不卽承膺事甚未安所當更請牌招而係是一日三牌何以爲之敢稟傳曰授符體重豈可經夜從重推考仍以前牌嚴飭去來牌不進勿捧傳旨
정조 19년
以戶曹判書李時秀牌不進推考傳旨傳于李肇源曰更爲牌招
정조 19년
以戶曹判書李時秀再牌不進推考傳旨傳于李肇源曰更爲牌招
정조 19년
傳于李肇源曰戶判批下薦俎之任義重駿奔豈敢言私於宿齋之時乎牌招察任
정조 19년
以右承旨洪仁浩推考傳旨傳于李肇源曰更爲牌招
정조 19년
以吏曹參議朴宗甲牌不進罷職傳旨傳于李晩秀曰只推更爲牌招
정조 19년
洪仁浩以吏批言啓曰閫帥父年七十人每於歲首抄啓加資事載在法典矣閫帥父年七十人別單書入之意敢啓傳曰知道
정조 19년
洪仁浩以吏批言啓曰顯陵令李是銓除拜後過限未肅拜依例改差何如傳曰允
정조 19년
洪仁浩以吏批言啓曰本曹參判今當差出而前望中無故之人只有二人以二望擬入之意敢啓傳曰知道
정조 19년
有政吏批判書尹蓍東進參判未差參議朴宗甲行右承旨洪仁浩進黃昇源爲吏曹參判李升運爲校理李廷顯爲敦寧都正趙宗鉉爲同經筵沈煥之爲同成均李時秀爲司僕提調徐龍輔爲尙衣提調金頤柱爲繕工提調李聖圭爲內贍提調丁範祖爲活人提調金持默爲長興提調愼性眞爲吏曹佐郞李得養爲工曹佐郞楊仁垕爲武烈司參奉故縣監李匡說贈吏參例兼學士盧德男贈工佐學士盧大榮贈工佐贈職事承傳
정조 19년
兵批判書沈煥之參判柳誼病參議權裕未肅拜參知任希存左副承旨兪漢寧進副司直李在學徐邁修李庚運申李鼎秉李瑞朝副司果韓光植林景鎭竝單付
정조 19년
傳于李儒慶曰整理諸事司僕擧行夥然提擧不可不兼帶司僕提調李時秀整理堂上一體差下使之察任
정조 19년
傳于李儒慶曰發遣吏郞諸執事淸齋與否摘奸以來
정조 19년
李儒慶啓曰來初三日景慕宮春享大祭親祭祭文當爲製進藝文提學李秉鼎待開門牌招何如傳曰允
정조 19년
李儒慶啓曰景慕宮春享大祭親祭時禮儀使當爲塡差而禮曹判書未差祭官單子不得修整以入云未差之代政官牌招開政差出待下批仍卽牌招察任何如傳曰待開門牌招開政
정조 19년
李肇源以義禁府言啓曰姜世靖杖一百收贖告身盡行追奪照律草記批旨內如有功議各減一等事命下矣姜世靖六代祖絪扈聖功臣云功減一等杖九十收贖奪告身四等之意敢啓傳曰知道
정조 19년
李肇源以義禁府言啓曰時囚罪人朴基正鄭景祚沈銖姜文會金孝秀申絢等草供傳曰爰辭體貌何等嚴重則猥雜莫甚固已可駭而其中朴基正姜文會之刪却事實敢以三人箚七人疏等語肆然發口比諸沈銖直陳先箚後疏之實狀可謂詐實判異此等草供何可判下基正文會用詐不以實之律勘放後草記赦令纔過定配收贖銖則特放其餘削職放送事命下矣沈銖特放鄭景祚金孝秀申絢削職放送朴基正姜文會以詐不以實律告身盡行追奪杖一百徒三年定配收贖放送之意敢啓傳曰知道如有功議各減一等可也
정조 19년
洪仁浩以義禁府言啓曰朴基正姜文會告身盡行追奪杖一百徒三年定配收贖草記批旨內如有功議各減一等可也事命下矣朴基正八代祖忠後宣武功臣姜文會十代祖漬靖國功臣云竝功減一等告身盡行追奪杖九十徒二年半定配收贖之意敢啓傳曰知道
정조 19년
禁府啓目粘連本府所管平安道罪人仍秩乙良竝依啓聞施行爲白乎旀他餘罪人等令刑曹稟處何如判付啓依允爲旀碧潼李運彬量移肅川李樂培宣川李文喆孟山金愚義州趙亨逵龍川張志默肅川金履錫泰川金履容竝放朔州具紞減等爲良如敎又啓目粘連本府所管黃海道罪人未放秩乙良依啓聞施行爲白乎旀稟秩中平山府河弼晉段同罪之李盛春旣已蒙宥於江原道放未放啓本不可異同放延安府充軍人姜五成豐川府流三千里定配罪人李鎭祜殷栗縣徒配罪人李義和等段其所罪犯俱係不輕有難遽議疎放姜五成李鎭祜竝仍李義和依新頒定式改錄於勿限年秩事分付道臣他餘罪人等令刑曹稟處何如啓平山河弼晉延安姜五成豐川李鎭祜竝放殷栗李義和白翎具純椒島李淧竝減一等爲良如敎
정조 19년
洪仁浩以義禁府言啓曰平安道放未放回啓判付內碧潼李運彬量移肅川李樂培義州趙亨逵龍川張志默宣川李文喆孟山金愚肅川金履錫泰川金履容竝放朔州具紞減等事命下矣李運彬黃海道長連縣量移而仍前罪目依例發遣府書吏自碧潼郡執捉仍令押送于新定配所李樂培趙亨逵張志默李文喆金愚金履錫金履容竝放具紞減等以徒三年改錄徒流案事分付道臣之意敢啓傳曰知道
정조 19년
洪仁浩以義禁府言啓曰黃海道放未放回啓判付內平山河弼晉延安姜五成豐川李鎭祜竝放殷栗李義和白翎具純椒島李淧竝減一等事命下矣河弼晉姜五成李鎭祜竝放送李義和減一等徒二年半定配具純減一等徒三年定配改錄徒流案事分付道臣至於李淧關係甚重減等之典不可遽議不得奉行之意敢啓傳曰知道
정조 19년
刑曹啓目粘連本曹所管定配罪人放秩依啓聞施行爲白乎旀稟秩中金化金鉢段罪雖不輕到配稍久放送爲白遣金世輝段罪名深重發配屬耳仍置爲白乎旀沈綏鎭段所犯雖似鄕戰到配年久放送之意分付道臣何如判付啓依允爲旀平海李海遇金化朴泰萬淮陽卞大珍通川朴成得等竝減等爲旀狼川李昌起有隨從之別放送金城金世輝楊口金潤玉平昌沈令鎭杆城金致權等竝放爲良如敎又啓目粘連本曹所管定配罪人放秩竝依啓聞施行爲白乎旀未到配所罪人江原道三陟府魚用圭罪關私掘不可輕議仍置之意分付道臣何如判付啓依允爲旀永宗金弘老抱川金漢星振威權漢玉龍仁郭思儀漣川朴乃玉南陽樂鉉竹山李英春等竝放送事分付爲旀同罪之一放一漏者待諸道文書畢回啓卿以意見論理草記爲良如敎
정조 19년
左議政兪彦鎬疏曰伏以臣猥蒙洪造復廁周行區區寸忱惟願依近觚稜優游散秩上承德音下伸微分此心炯然神鬼可質乃於臨門朝參之日獲登前席忽伏承相職復授之命驚惶憻惕神爽飛越實無以措躬繼又銀臺之臣臨宣聖諭首尾累百言所以責勉而敎導之者委曲鄭重有踰恒例臣於是益復惶愧交中不知聖明何所取於臣而又有此非常之誤恩也噫臣之頂踵毛髮罔非聖恩欲報之德天高地厚雖使蹈赴湯火尙且不避況玆積年屛廢之餘重煩收召復置巖廊眷渥有加委畀至重苟使臣有可以一分藉手者顧何敢逡巡前却費辭飾讓重自犯於辜負之誅哉惟其疎迂昏憒觸事茫然凡係世務都不通曉雖在强壯之時固無望於趨事赴功況於蒲柳已衰神精頓消之後尙可論其承佐彌綸之責乎此不惟臣之自量者已熟天日之明亦應俯燭其實狀矣至若聖旨之敷示亶出求助之盛意凡今日朝象之泮渙世道之乖謬民生之困悴何莫非俗不從欲之故而只緣臣等之無狀獨使至尊憂勞於上至有此繞榻之敎奉讀欽仰之餘又不覺其激感今玆三陽之開泰政屬一初之盛會天意之眷顧維新人心之祈嚮方切而爰立之擧曾不難愼畢竟委之於至愚極陋已試萬效之一賤臣則臣誠惝怳驚惑竊恐拭眸延頸者之相顧瞠然有以議朝廷官人之得失也臣自承新命神魄遁喪歷屢日而靡定今始披瀝肝血冒死號籲於崇嚴之下伏乞天地父母特垂諒察亟命收還臣議政之命使臣得以獲全拙分則不但臣之沒齒銜恩其於國家置相之政亦無濫充苟授之譏公私不勝大願臣無任云云答曰省疏具悉卿懇予見朱子封事至天命之眷顧方新人心之蘄向方切未嘗不斂袵三復讀至屢遭卿於重卜之辭本首拈斯語揭爲全篇之第一義有是哉卿言卿言卽予言也予所瞿瞿而努力者正在請事斯語而値玆體天順人之會仰循休命俯答衆心其幾善端其漸陽復時難得而易失事易毁而難成予當銳意卿勿却步孟子曰雖有智慧不如乘勢更爲卿誦之卿須卽起肅命弘濟國事仍傳于李肇源曰此批答遣史官傳諭于左議政
정조 19년
右議政蔡濟恭疏曰伏以臣自承恩除五內惝怳歷日如癡實不知何以爲計蓋臣身雖未退而心之退久矣人之爲身心爲主身爲其次心苟退矣身之退不退固不足論也今於恩命之下固守初計以無負此心決知爲出處第一義矣第更思之臣之身體蠢動尙今備數於人罔非殿下賜也臣雖頑愚尙具彝性尋常戀主之誠寧或犬馬不若以故每當趨簉筵席之際仰聆玉音初降則暗暗歡喜心不自禁及其退出雖明知其來日復入拜辭故遲惘然如失若令久違中心之悵缺廻徨當復如何樞府漫司也固可養閒自然跡阻天陛者多今以議政之任宣召不置於臣心何暇以負乘爲愧而不自幸瞻覲之有路耶況殿下不知臣庸陋無取今於近八昏耋之年不忍終棄復置之輔相之列或意其少剔奸藪稍整悖俗期勉之意溢於十行別諭之中臣於此不思死生以之之圖則是顧念身家之義重盡瘁王室之義輕矣臣豈忍爲是哉第又念殿下之尊寵臣禮遇臣非私於臣也蓋責勉其一分報效而顧臣卽老誖無省覺之物耳以其軀殼强依前樣行步不至太躃日前批旨至有精力過人之敎而其中之事事健忘言言失次見悶於家人取笑於知舊殿下或未之察也今夫已老之木自外觀之根幹枝葉或似無損察其內則液枯蟲蝕若遇天風一過居然仆之地矣臣之飾巾待盡朝不謀夕與此何異中書養病古人尙云不可顧可以尸行肉走者擬議於其間乎況以蔑效於已試言之遭逢堯舜非不專也五載相府非不久也以國事則殆至於日非以朝象則不恥其患得以民生則困苦益甚以風俗則乖敗無餘甚至於調戲官家之賊締結奸徒盤據城社謂天可誣謂人可瞞暗地譸張無非貽累聖德此非一朝一夕之故則臣於其時威不足以癉戢明不足以打破使之潛滋暗長至今日而窩窟自綻有相如此何補於國他餘不事事姑無論卽此而臣之罪只見其合施大何而未見其可以重踏中書之硏也今殿下發歎於治象之多負初心中夜繞榻之餘發號施令百僚改觀政宜峻選一代宿望以畀匡濟之責而乃以如臣自來不甚任者擧以與之曾不難愼而所責勵者尊朝廷於三古也激之揚之也極之濟之也殿下此敎不幾近於北其轅而求至於越乎哉此非隨例飾讓之言今日事理斷斷如此臣之欲以嶺海爲期不敢爲進身之計者非爲身也乃爲國家也嗚呼臣之去就由前而言則不忍不進也由後而言則不可不不進也臣於是以兩者百爾商量有惺然而悟者由前者恩也由後者義也昔漢之憑異告于光武曰義雖君臣恩猶父子臣之於殿下實君臣而父子也以恩以義有何間然然殿下臣之君也臣殿下之臣也聖人旣以君臣主義昭揭萬古則於是乎恩之不可掩義也決矣臣旣以難進之義決定于中殿下亦豈不使臣成就得一義字乎若夫先朝定式以伊後相府之不能遵守者不無其人臣雖不敢更事煩陳而其爲惶蹙不安尤不容形言玆敢疾聲哀籲於天地父母之前伏乞聖慈亟遞臣職改卜賢德使國勢賴以鞏固私分得以少安千萬幸甚臣無任云云答曰省疏具悉卿懇予於卿所取者氣也不挫不鑠屈旣如之颺亦然何曾以江湖巖廊換其槪乎譖夫莫信非予之明也巇塗卽夷非予之力也自初攻卿不以其道巷議腹誹諒非阿卿爰立之日夾路覩快予之用卿特順人情也大抵今時無是故餒耳嘗以大冬嚴沍擁食呵凍之老人喩於俗操之低淺卿能記有否國無皆勇之將而軍無皆勇之士雖不必鳴金鼓耀戈甲噪呼噑呶爭城爭地於猝然勃然之間其振發而作興人人知有所不爲貪者廉懦者立呻囈爲之瀏湸萎苶變而崱屴使沒模稜之習氣一朝煥然從革餒者不餒尊朝廷於三古者予則蔽一言曰氣爲帥也然揠之則反爲害焉勿亟勿徐而勿求備不偏不倚而不務勝始似落落難合卒乃蕩蕩偕歸於是乎初志遂而能事成治可從欲沛然行其所無事其責顧不關於卿等股肱之列者哉卿卽幡然思日協贊仍傳于曰此批答遣史官傳諭于右議政
정조 19년
兵曹判書李時秀疏曰伏以臣於前判義禁沈頤之不敍之命竊有萬萬惶愧者再昨逆浚職牒燒火命下之時誤聞當直之呼徒知共憤之義都事之不當擅送傳旨之未及啓下都未覺察竟至徑先擧行自犯違越典憲而臣旣待罪該府適參班聯判堂出傳之際臣實始其議今於判堂重譴之下其何可以職在下僚罪輕薄遞厭然自恕不思首實之道乎乍罷旋仍誤恩愈隆感激惶恧靡所容措深夜違召分義都虧受符體重已至經宿而區區廉防上關四維因仍蹲冒斷無其望玆敢短章自列仰瀆崇聽伏乞聖明特察同被之懇亟降當勘之律以嚴法綱以安私分不勝幸甚臣無任云云答曰省疏具悉卿其勿辭行公